b'\n_START_ARTICLE_\nPodi\xc8\x99ul Seca\xc8\x99elor\n_START_PARAGRAPH_\nPodi\xc8\x99ul Seca\xc8\x99elor, cunoscut local \xc8\x99i ca \xc8\x9aara Seca\xc8\x99elor sau \xc8\x9ainutul Seca\xc8\x99elor este un podi\xc8\x99 din Transilvania, situat \xc3\xaentre r\xc3\xa2ul T\xc3\xa2rnava Mare la nord, Subcarpa\xc8\x9bii Transilvaniei, la est, mun\xc8\x9bii Cindrel (sau C\xc3\xa2ndrel) \xc8\x99i Depresiunea Sibiului la sud, respectiv fiind delimitat la vest de Culoarul Alba Iulia-Turda.\n_START_SECTION_\nRelief\n_START_PARAGRAPH_\nPodi\xc8\x99ul Seca\xc8\x99elor are un relief dezvoltat pe formatiunile sedimentare din bazinul Transilvaniei si este rezultatul modelarii policiclice. Peisajul a suferit o transformare puternic\xc4\x83 \xc3\xaen primul r\xc3\xa2nd din cauza omului, \xc3\xaens\xc4\x83 \xc8\x99i din cauze naturale. Totu\xc8\x99i Podi\xc8\x99ul Seca\xc8\x99elor dispune de un relief diversificat cu zone care atrag aten\xc8\x9bia celor care au cunoscut sau care vor cunoa\xc8\x99te zona. Multe pensiuni \xc8\x99i moteluri sunt gata de a oferi turi\xc8\x99tilor tot ceea ce este nevoie pentru o vacan\xc8\x9b\xc4\x83 frumoas\xc4\x83, dar \xc3\xaen primul r\xc3\xa2nd s\xc4\x83n\xc4\x83toas\xc4\x83.\n_START_SECTION_\nClim\xc4\x83\n_START_PARAGRAPH_\nClimatul specific acestei regiuni este un climat de dealuri \xc8\x99i podi\xc8\x99uri. Precipita\xc8\x9biile medii anuale sunt \xc3\xaentre 500-600 mm, iar temperatura aerului \xc3\xaen luna ianuarie este de -3\xc2\xba \xe2\x80\x94 -4\xc2\xb0C, pe c\xc3\xa2nd temperatura medie a lunii iulie atinge cote cuprinse \xc3\xaentre 19 \xc8\x99i 21 de grade C.\n_START_SECTION_\nFlor\xc4\x83 \xc8\x99i faun\xc4\x83\n_START_PARAGRAPH_\nVegeta\xc8\x9bia acestei zone este format\xc4\x83 \xc3\xaentr-o mare parte din p\xc4\x83duri de stejar \xc8\x99i stejar pufos (predominant cer si garni\xc8\x9b\xc4\x83). Fauna asociat\xc4\x83 Podi\xc8\x99ului Seca\xc8\x99elor cuprinde specii de mamifere, reptile \xc8\x99i p\xc4\x83s\xc4\x83ri specifice. \xc3\x8en Podi\xc8\x99ul Seca\xc8\x99elor se g\xc4\x83se\xc8\x99te rezerva\xc8\x9bia geologic\xc4\x83 \xc8\x99i geomorfologic\xc4\x83 R\xc3\xa2pa Ro\xc8\x99ie.\n_START_SECTION_\nSol\n_START_PARAGRAPH_\nSolurile sunt str\xc3\xa2ns legate de roc\xc4\x83, vegeta\xc8\x9bie, clim\xc4\x83 \xc8\x99i evolueaz\xc4\x83 \xc3\xaen timp. \xc3\x8en aceasta zon\xc4\x83 sunt cernoziomuri argiloiluviale, pseudorendzine, soluri cernoziomoide \xc8\x99i soluri brune eumezobazice. Alunec\xc4\x83rile de teren constituie o mare problem\xc4\x83 pentru locuitorii acestei zone deoarece desp\xc4\x83duririle au ajuns la o cot\xc4\x83 alarmant\xc4\x83 \xc8\x99i pentru c\xc4\x83 nu sunt foarte mul\xc8\x9bi cei care \xc3\xaencearc\xc4\x83 s\xc4\x83 re-\xc3\xaemp\xc4\x83dureasc\xc4\x83 zona, alunec\xc4\x83rile de teren sunt inevitabile.\n_START_SECTION_\nApe\n_START_PARAGRAPH_\nPodi\xc8\x99ul Seca\xc8\x99elor este str\xc4\x83b\xc4\x83tut de mai multe r\xc3\xa2uri dintre care cele mai importante sunt Seca\xc8\x99ul Mare \xc8\x99i Seca\xc8\x99ul Mic. (A se vedea articolul Bazinul Seca\xc8\x99ului Mic).\n_START_SECTION_\nEconomie\n_START_PARAGRAPH_\nPodi\xc8\x99ul Seca\xc8\x99elor cuprinde areale cu un poten\xc8\x9bial funciar ridicat, care poate favoriza dezvoltarea unei agriculturi intensive \xc8\x99i performante. Elementul geografic de interes european din aceasta zon\xc4\x83 r\xc4\x83m\xc3\xa2ne terenul arabil care poate aduce un profit mare \xc3\xaens\xc4\x83 toate acestea sunt posibile numai \xc3\xaen urma unor eforturi de modernizare a utilajelor \xc8\x99i a practic\xc4\x83rii agriculturii ecologice. Astfel, date fiind condi\xc8\x9biile \xc3\xaen care se poate realiza agricultur\xc4\x83, \xc3\xaens\xc4\x83 \xc8\x99i din cauza cerin\xc8\x9belor, o mare parte din agricultura din Podi\xc8\x99ul Seca\xc8\x99elor este agricultur\xc4\x83 ecologic\xc4\x83._NEWLINE_Principalele surse de poluare sunt cele din industria chimic\xc4\x83 \xc8\x99i din cea alimentar\xc4\x83. De\xc8\x99eurile menajere sunt \xc8\x99i ele o important\xc4\x83 surs\xc4\x83 de poluare.\n_START_SECTION_\nDemografie\n_START_PARAGRAPH_\nPoten\xc8\x9bialul demografic este mijlociu \xc8\x99i modest \xc3\xaen areale cu densit\xc4\x83\xc8\x9bi relativ reduse, sporul migratoriu negativ \xc8\x99i sporul natural este diferen\xc8\x9biat.'